Period: Old Babylonian
Genre: Literary
Transliteration:
<SURFACE>
iri{ki} na-nam iri{ki} na-nam me-bi na-pad₃-de₃
niŋin₆{ki} iri{ki} na-nam me-bi na-pad₃-de₃
iri{ki} kug-ga iri{ki} na-nam me-bi na-pad₃-de₃
kur a-ta il₂-la iri{ki} na-nam me-bi na-pad₃-de₃
e₂ zid-da ud-bi na-ed₂-e nam-bi na-tar-re
iri{ki}a niŋ₂-du₇-e pa na-mu-un-ed₂-e
ŋarza ama {d}nanše-ke₄ si na-an-sa₂-sa₂-e
nin-bi dumu eridug{ki}ga tud-da
{d}nanše nin me kal-kal-la ki na-mu-un-gi₄-gi₄
agarin₄ na-nam ama sa-hi-in na-nam
{d}nanše ama niŋ₂ gal-gal-la na-nam
ama₅ kalam-ma-ka dugud mu-un-de-ŋal₂...
erim₃-ma šim-gin₇ lal₃ šu ta-hab₂ mu-un-da-ab-dug₄
dug a nu-silig-ge mu-na-an-gub
{gi}pisaŋ niŋ₂ erim₃-ma kalam-ma-ka
{d}nanše-er sahar-ŋar id₂-da-gin₇ ki mu-un-ši-ib₂-us₂
nin dub-dim₄-dub-dim₄-ma-am₃
ŋalga niŋ₂ aratta{ki}ka
{d}nanše nin pa₅-kur₅ pa₅ an-še₃ ŋal₂-la-am₃
nu-siki mu-un-zu nu-mu-un-su mu-un-zu
lu₂ lu₂-ra a₂ ŋal₂-la mu-un-zu nu-siki-ka ama-a-ni
{d}nanše nu-mu-un-su-a saŋ en₃ tar-ra-a-ni
e₂ ur₅-ur₅-ra sa₂ pad₃-pad₃-de₃
nin-e lu₂-kar-ra ur₂-ra bi₂-in-tum₂-mu
sig₉-ga-ar ki mu-na-ab-kiŋ₂-kiŋ₂-e
gi-gur šu <unk> ni mu-na-ab-buluŋ₃-e
{dug}šaŋan šu <unk> ni ku-dun mu-na-tuku-tuku
geme₂ si sa₂ ŋiri₃-ni mu-un-dab₅-ba
{d}nanše šul a₂ zid-da tuku-ni im-ma-ni-in-saŋ₅-e
nu-mu-un-su lu₂ dam nu-tuku-ni
{d}nanše ŋiš-ur₃-gin₇ e₂ zid-da im-ma-an-gur₃-ru-nam
nin-da niŋ₂-du₇-e pa na-mu-un-ed₂-e
{d}nanše lagaš{ki}a he₂-ŋal₂-la šu mu-un-da-an-peš-e
šennu šag₄ kug-ge nam-mi-in-pad₃
ur{d}nanše en ki aŋ₂ lagaš{ki} barag-ge mu-da-ab-si
sipad-ra ŋidru mah mu-na-an-šum₂
gu₃-de₂-a me kal-kal-la-na šu mu-na-ab-du₇-du₇
sipad šag₄ kug-ge bi₂-in-pad₃-da-ni
gu₃-de₂-a ensi₂ lagaš{ki}a-ke₄
ab₂ he-nun tigi-a mu-ni-gub
balaŋ kug da-ba mu-ni-gub
šir₃ kug šir₃ ha-mun-na mu-un-na-du₁₂-a
{urud}kiŋ₂-tur-re e₂ im-mi-i-i
a₂ tarah nar gal-e šu mu-na-ab-tag-ge
e₂ abzu-ta me nam-ta-ba
e₂ sirara{ki}ka šir₃ kug-ba me nun-ba mu-un-du₁₂
ensi-ke₄ ne-saŋ-ŋa₂ mu-na-an-ŋen
eš-de₂ kug mul-mul šu mu-na-ab-du₈
engiz <unk> <unk>...
ninda kum₂ ninda te-en-na si mu-un-na-ab-sa₂-e
<unk>...<unk> gir₄-ra-ka mu-na-an <unk>
...{ŋiš}mar mah-e gu₃ nun mu-na-ab-be₂
niŋ₂-šum-ma utul₂ gal-la u₃-um-de₆
a sed₄-de₃ id₂-sirara{ki}ta u₃-um-de₆
niŋ₂ asil₃-la₂ lagaš{ki}ta u₃-um-de₆
kurun a₂-dam-ta u₃-um-de₆
gir₄ gal unu₂ gal-da sa₂-a-ni
{d}nanše eš₃ nidba-ka-ni šeg₁₁ an-da-gi₄-gi₄
nin bur-šu-ma {d}en-lil₂-la₂-ke₄
{d}nanše nin he₂-ŋal₂-la kalam-ma til₃-la-am
<unk> dumu {d}en-ki-ka₃-ke₄
munus zid e₂ zid-še₃ lu₂ ši-in-ŋa₂-ŋa₂
munus zid e₂ zid-še₃ lu₂ mu-un-ŋar-ra-ta
bur-saŋ-ta sa₂-dug₄ niŋ₂ ud-da e₂-a si ba-sa₂
bi-lu-da-ba še nu-um-sig₉-ge
dug ba-a-sud a nu-um-de₂
lu₂ sa₂-dug₄-ba um-ma-gub-ba šu dirig la-ba-gid₂-i-de₃
u₂-ta ba-a a-ta ba-a
sa₂-dug₄-ge taka₄-a e₂-e muš₃ tum₂-ma
ku₆ zag-ga-ka saŋ-bi zig₃-ga
{gi}en₃-bar iku 1(diš)-e saŋ-bi-ta gid₂-i-de₃
{ŋiš}ešₓ(LAM) u₂ sig₇-sig₇ {ŋiš}kiri₆-ka šag₄-bi šu ti-a
u₃-um-dib ka-ge nu-tag-ge
ninda eš₃ dag-gi₄-a nidba-še₃ nu-u₈-il₂-i
kaš saŋ šum₂-ma lu₂ im-mi-in <unk> a sed₆-de₃ šu nu-um <unk>
ne-saŋ ŋar-ra-bi si im-sa₂-e muš₃ nu-tum₂-mu-da
i₃ gur₃-ru he₂-em e₂-e i₃ ba-an-dib-ba
ga gur₃-ru he₂-em e₂-e ga ba-an-dib-ba
ku₆-da kaš₄ lu₂ a₂ ud-da-ka he₂-a
u₂ il₂ edin-na niŋ₂-tum₂-ni
e₂ nin-a-na-ka um-ma-an-dib-ba
ub-da a-gub-gub da a-gub-gub
eme-ta ŋal₂-la inim gen₆ inim kur₂ di
e₂ {d}nanše-ka bar-ra ku₄-ku₄ šag₄-ga nu-ed₂-e
saŋ en₃ tar e₂ {d}nanše-ka dumu {d}utu tud-da
inim-bi-ta en {d}hendur-saŋ-ŋa₂-ke₄ us₂-am₃ im-da-ab-ra
lugal-e zid dug₄-ga mu-un-zu erim₂ dug₄-ga mu-un-zu
{d}hendur-saŋ-ŋa₂-ke₄ zid dug₄-ga mu-un-zu erim₂ dug₄-ga mu-un-zu
...dug₄-ga-bi erim₂-e im-gi₁₆-ib-a ŋiš mu-na-an-du₃
{d}nin...<unk> dumu ur-saŋ šul {d}suen-na-ke₄
{d}nanše-er inim-ŋar hul-bi-a <unk> mu-na-an-du₃-e
nin dug₄-ga zid-da me-ni nu-kar₂-kar₂
{d}nanše kur-kur-ra me-teš₂ he₂-i-i
zag-mu ud ŋarza-ka
nin-e bar kug-ga a bi₂-in-de₂
ud bur šukur₂-ra₂ igi kar₂-kar₂-de₃
{d}nanše-e saŋ-e kurum₇-ma igi ba-ni-ib-kar₂-kar₂
dub-sar mah-a-ni {d}nisaba-ke₄
dub kal-kal dub₃-ba nam-mi-in-ŋar
gi-dub-ba kug-sig₁₇ šu ba-ši-in-ti
{d}nanše-er saŋ-e gu dili-a si mu-na-ab-sa₂-e
kuš la₂ kuš-ni-ta mu-na-da-an-ku₄-ku₄
gada la₂ gada-ni-ta mu-na-da-an-dib-be₂
kuš la₂ kuš-ni-ta nu-mu-na-da-an-ku₄-ku₄
gada la₂ gada-ni-ta nu-mu-na-da-an-dib-be₂
lu₂ dub gub-ba zag huŋ-ŋa₂-bi
igi du₈ lu₂-inim-ma-be₂-e-ne
lu₂-inim-ma e₂ sah₇-a-na-ka gu₃ mu-ni-ib-de₂-a
saŋ balaŋ-ŋa₂ ki-gub-ba-ni-še₃ muš₃ ba-ši-in-tum₂-mu
lugal saŋ zid-da en₃ tar-tar {d}ha-ia₃ lu₂ dub-ba-ke₄
saŋ zid nin-a-na bi₂-in-dug₄-ga im-ma bi₂-in-gub-be₂
geme₂ nin-a-na nu-um-mi-in-dug₄-ga im-ma bi₂-in-kid₂-kid₂
dug-dug a nu-de₂-e ŋiri₃ si nu-sa₂-e
{ŋiš}buniŋ niŋ₂-silaŋ-ŋa₂ nu-luh-ha
e₂ ŋi₆ u₃-na-ka izi dib-ba
e₂ an-bar₇-ka mu₇-mu₇ ŋar-ra
šita-ab-a bal gub-ba-ni
ki-gub-ba-ni-še₃ muš₃ ba-ši-in-tum₂-mu
susbu lu₂ šukur₂-ra₂ bal-a re inim ŋar mu-un-ŋar-ra
u₃ saŋŋa e₂-a mu-un-til₃-la re
šir₃ kug inim šag₄-ga ŋal₂-la-ni pa nu-um-mi-in-e₃-a
mu-un-zu-a-ra nu-mu-un-zu-a-ra um-ma-na-ra-an-ba
ŋarza ama {d}nanše-ke₄ pa e₃ mu-da-ak-e
inim-inim-ma-bi dirig nu-ŋa₂-ŋa₂
ŋarza-bi-še₃ la-ba-an-tah-e
me-bi me na-me lu₂ nu-dub-dub-e
ur₅ niŋ₂-nam-bi nu-dub-dub-e-a-aš
e₂ {d}nanše-ka dub nu-um-ku₄-ku₄
kar-ra lu₂ mu-un-dib-be₂
e₂ {d}nanše-ka id₂-lu₂-ru-gu₂ lu₂ mu-un-dadag
eš-bar kiŋ₂ šir₃ kug <unk> abzu-ta um-ta-e₃-a-ra
<unk> e šir₃ im-ta-zu-zu
enkum ninkum šu-luh im-da-pad₃-de₃
inim tur-bi dug₄-ga <unk> a dirig ŋar-ra
inim-inim-ma-bi la-ba-an-tah-e
ka du₃-a niŋ₂-a₂-zig₃ dug₄-ga gu₂-bi nu-mu-un-ši-ib-zig₃
šu dirig <unk> a šu mah gid₂-i-de₃
šu <unk> ta sa₂-a niŋ₂-a₂-zig₃ dim₂-e
uš ŋar-ra šu i-ni-ib-bal-e-a in dub-ba kur₂-ra
ki nam-erim₂-ma-še₃ saŋ gid₂-i
saŋ niŋ₂-sag₃ <unk> niŋ₂-kud ak-a niŋ₂-šab-ta ba-a
na₄ tur-re na₄ gu-la-ar šu ba-an-zig₃-ga
{ŋiš}ba-an tur-re {ŋiš}ba-an gu-la-ar šu ba-an-zig₃-ga
niŋ₂ un-tuku niŋ₂ al ba-an-e-a
un-gu₇ i₃-gu₇-bi li-bi₂-in-dug₄-ga
un-naŋ i₃-naŋ-bi li-bi₂-in-dug₄-ga
utul₂ ga-mu-ra-ab-gub-ba kaš ga-mu-ra-ab-sur-ra
geme₂ diŋir-ra šu la₂-a re e₂-ta <unk> gi₄-a
nir nu-ŋal₂ e₂-a til₃-la re igi-tum₄-la₂ ak-a
keše₂-ra₂ ga-gu₇ um-mi-in-dug₄-ga
keše₂-ra₂ ga-naŋ um-mi-in-dug₄-ga
{d}nanše ninda i₃ nunuz dalla-ka
ki a₂ zig₃-ga-ka lu₂ la-ba-an-gu₇-e
lu₂ a₂ zig₃-ga um-mi-in-gu₇-a inim-bi la-ba-an-tum₃
igi <unk> zu₂ guz ŋiri₃ ki te-te
nu-mu-e-sig₁₀-ge nu-mu-e-da-sa₂-e
a₂-ŋal₂-la lu₂-ra...
a₂-tuku e-sir₂-ra gi du₃-a
lu₂ dam tuku nu-mu-un-su-ra dam-a-ni mu-na-ra...
ud ib₂-ba-na zu₂ mu-un-li₉-a
ud su-mu-ug-ga-na a-tar mu-un-da-ak-e
nin-ra <unk>...a-ni nu-um-ma-an-zi-zi
nin saŋ en₃ tar kur-kur-ra-ke₄
in-nin ama {d}nanše šag₄-ba igi mi-ni-in-ŋal₂
nu-siki ka saŋ-ŋa₂ ak nu-mu-su <unk> aŋ₂-ŋe₂₆-da
ki-gul-la a₂-tuku-ur₂ ŋa₂-ŋa₂-da
a₂-tuku a₂ nu-tuku-ra ŋa₂-ŋa₂-da
ama dumu-ni gu₃ a₂ zig₃ de₂-a
dumu ama-a-ni-ir ka du₃-a dug₄-ga
šeš-ban₃-da šeš-gal-a-ni-ir inim gaba-na dug₄-ga a-a-ra inim gi₄-a
nin <unk> gid₂-da lu₂ šu nu₂-a
{d}nanše <unk> gid₂-da lu₂ šu ŋal₂-la-a
šag₄ kalam-ma gi hal-hal-la-gin₇ {d}nanše igi mi-ni-in-ŋal₂
<unk> bi zag lu₂-bi i₃-ŋal₂
niŋir-a-ni en {d}hendur-saŋ-ŋa₂-ke₄ zu₂ keše₂ mu-na-ab-ak
{d}lamma-a-ni {d}dumu-tur-šu-gi₄ ŋiš-la₂-bi nu-mu-un <unk>
{d}udug ka gi gub-ba ka gi en-nu-uŋ₃ ak-e
e₂ sirara{ki}a a su₃-a-ni
e₂ an-bar₇-ka e₂ sa la₂-a-ni
{d}nanše inim-bi sa₂-e-bi...
u₃-luh-ha sud-sud abzu šag₄-ga nir-ŋal₂...
gi-gun₄-na e₂ {d}nanše-ka en gaba gi nu-tuku
a₂ aŋ₂-ŋa₂-bi e₂ {d}nanše-ta
lugal-e en {d}hendur-saŋ-ŋa₂ nam-ma-da-ra-e₃
i-bi₂ dugud-gin₇ ki am₃-u₂-us₂
inim-bi dungu sir₂-sir₂ an-da...
bulug nam-dam-ma teš₂-bi ba-dab₅
lugal-e en {d}hendur-saŋ-ŋa₂-ke₄ teš₂-bi ba-ra-si-il
zid-du zid-du-a bi₂-in-gub-be₂
erim₂-du ki-erim₂-e ba-ab-šum₂-mu
di nu-siki-ka i-ni-in-kud-de₃
di nu-mu-un-su-ka ba-da-ab-us₂-e
di ama dumu-ka-kam si im-sa₂-e
tukum-bi ama dumu-ni-ir
in-tuku mu-da-an-gu₇ in-tuku mu-da-an-naŋ
in-bul-bul-a-ni ka-na im-bu
zag-bi-a lu₂ sa₂-dug₄-ga-bi mu-un-da-an-tuš-a
u₂ il₂ edin-na niŋ₂-tum₂-a-ni ama-ni la-ba-ni-in-dib
ama iri gu-la mu-un-tud-da-ni-ir
igi ša-ra gu₂ šub-bi-a inim la-ba-an-na-ni-in-dug₄
tukum-bi ama dumu-ni-ir
ki a₂ zig₃-ga-ka gu₃ ba-da-an-de₂
ama...šu im-ma-ra-an-si-ig
ubur ga ŋal₂-la-ni a ba-da-an-naŋ
ama-ba inim kiŋ₂-e inim i₃-kiŋ₂-kiŋ₂
nin <unk> bulug-ga-ke₄ ki e₃...<unk>...
lugal niŋ₂-si-sa₂-e ki aŋ₂ {d}hendur-saŋ-ŋa₂-ke₄
inim-inim-ma-bi si um-mi-in-sa₂ di-bi igi...
nam-tag-bi ugu ama dumu-ka-ka i-im-ŋa₂-ŋa₂-de₃
a₂ nam-tag dugud-da nu-mu-un-da-il₂-i-da
lu₂-ulu₃-bi diŋir a-ra-zu-a nu-um-ma-an-tuku-tuku
tukum-bi ama dumu-ni-ir
in-tuku nu-mu-da-an-gu₇ in-tuku nu-mu-da-an-naŋ
in-bul-bul-a-ni ka-na nu-um-bu
zag-bi-a lu₂ sa₂-dug₄-ga-bi...
...edin-na niŋ₂-tum₂-a-ni ama-ni ba-ni-in-dib
ama iri gu-la mu-un-tud-da-ni-ir
igi ša-ra gu₂ šub-bi-a inim ba-na-ni-in-dug₄
lugal niŋ₂-a₂-zig₃-ga hul gig {d}hendur-saŋ-ŋa₂-ke₄
lu₂-ulu₃-bi a-gin₇ ki-lul-la im-mi-in-e
dumu-bi-ra še-gin₇ sahar sis zag mu-na-an-tag-ge
inim ama ugu-na mu-un-da-an-ba-a lu₂ im-ma-ab-šum₂-mu
in dub-ba inim gen₆-na-a-kam
gal-zu inim si sa₂-a-bi
nin um-ma lagaš{ki} ki ŋar-ra
{d}ŋa₂-tum₃-dug₃-da...<unk> bi...
{d}nanše-er inim si sa₂-bi <unk>...
nin mah-am₃ inim-ma-ni...
nin {d}en-lil₂-gin₇ nam tar...
barag sirara{ki}ka...
me-ni šen-šen-na igi-ni i-ni-ŋal₂
e₂ abzu-ta me nam-ta-ba
sirara{ki}še₃ diŋir lagaš{ki}a gu₂ mu-un-na-si-si
na₄ gen₆-na kug la₂-e-de₃ gi-gur gen₆-na gub-bu-de₃
{ŋiš}ba-an inim gen₆-na kur-kur-ra...ba-an-ŋa₂-ŋa₂-ne
sipad mas-su kalam-ma...ŋal₂ kur-kur-ra
{d}ištaran di si sa₂-a kalam-a til₃-la-am₃
<unk>...{d}nin-ŋiš-zid-da-ke₄...mi-ni-in-dab₅
...si im-sa₂-e-de₃
...ib₂-ta-ba-ba-e
...la₂-e-de₃ gi-gur gen₆-na gub-bu-de₃
...kur-kur-ra šu ba-ŋa₂-ŋa₂-ne
...mah-a mar-za...
...<unk> šu <unk> ŋiš...<unk>
...erim₃ ŋar-ŋar-ra
...dug a nu-silig-ge-dam
...{gi}pisaŋ-a muš₃ nu-tum₂-mu-da
...nin erim₃-ma-ke₄
...mah-a-ni um-mi-in-ŋar ku-dun-bi tuku-tuku-da
...en {d}hendur-saŋ-ŋa₂...mu-da-an-aŋ₂
...me-zu me mah-am₃...dirig-ga-am₃
{d}nanše me-zu me na-me nu-un-ga-an-da-sa₂
...lugal-e igi hul₂-la-ni mu-un-ši-bar-bar-re
{d}en-lil₂-da barag nam tar-re-da mu-un-da-an-tuš-a
a-a {d}en-ki-ke₄ nam i-ri-in-tar
{d}nanše dumu eridug{ki}ga tud-da...dug₃-ga-am₃

Cuneiform:
<SURFACE>
𒌷𒆠𒈾𒉆𒌷𒆠𒈾𒉆𒈨𒁉𒈾𒅆𒊒𒉈
𒀏𒆠𒌷𒆠𒈾𒉆𒈨𒁉𒈾𒅆𒊒𒉈
𒌷𒆠𒆬𒂵𒌷𒆠𒈾𒉆𒈨𒁉𒈾𒅆𒊒𒉈
𒆳𒀀𒋫𒅍𒆷𒌷𒆠𒈾𒉆𒈨𒁉𒈾𒅆𒊒𒉈
𒂍𒍣𒁕𒌓𒁉𒈾𒌓𒁺𒂊𒉆𒁉𒈾𒋻𒊑
𒌷𒆠𒀀𒃻𒌌𒂊𒉺𒈾𒈬𒌧𒌓𒁺𒂊
𒉺𒀭𒂼𒀭𒀏𒆤𒋛𒈾𒀭𒁲𒁲𒂊
𒎏𒁉𒌉𒉣𒆠𒂵𒌅𒁕
𒀭𒀏𒎏𒈨𒆗𒆗𒆷𒆠𒈾𒈬𒌧𒄄𒄄
𒂼𒋆𒈾𒉆𒂼𒊓𒄭𒅔𒈾𒉆
𒀭𒀏𒂼𒃻𒃲𒃲𒆷𒈾𒉆
𒃣𒌧𒈠𒅗𒂂𒈬𒌧𒁲𒅅...
𒌿𒈠𒋆𒁶𒋭𒋗𒋫𒇥𒈬𒌧𒁕𒀊𒅗
𒂁𒀀𒉡𒍂𒄀𒈬𒈾𒀭𒁺
𒄀𒂷𒃻𒌿𒈠𒌧𒈠𒅗
𒀭𒀏𒅕𒅖𒃻𒀀𒇉𒁕𒁶𒆠𒈬𒌧𒅆𒌈𒍑
𒎏𒁾𒉽𒉽𒁾𒉽𒉽𒈠𒀀𒀭
𒃌𒃻𒇶𒆠𒅗
𒀭𒀏𒎏𒉽𒂊𒋻𒉽𒂊𒀭𒂠𒅅𒆷𒀀𒀭
𒉡𒋠𒈬𒌧𒍪𒉡𒈬𒌧𒋢𒈬𒌧𒍪
𒇽𒇽𒊏𒀉𒅅𒆷𒈬𒌧𒍪𒉡𒋠𒅗𒂼𒀀𒉌
𒀭𒀏𒉡𒈬𒌧𒋢𒀀𒊕𒇷𒋻𒊏𒀀𒉌
𒂍𒄯𒄯𒊏𒁲𒅆𒊒𒅆𒊒𒉈
𒎏𒂊𒇽𒋼𒀀𒊏𒌫𒊏𒉈𒅔𒁺𒈬
𒋛𒂵𒅈𒆠𒈬𒈾𒀊𒆥𒆥𒂊
𒄀𒄥𒋗<unk>𒉌𒈬𒈾𒀊𒉽𒉽𒂊
𒂁𒌋𒃶𒋗<unk>𒉌𒆪𒂄𒈬𒈾𒌇𒌇
𒊩𒆳𒋛𒁲𒄊𒉌𒈬𒌧𒆪𒁀
𒀭𒀏𒂄𒀉𒍣𒁕𒌇𒉌𒅎𒈠𒉌𒅔𒉠𒂊
𒉡𒈬𒌧𒋢𒇽𒁮𒉡𒌇𒉌
𒀭𒀏𒄑𒃡𒁶𒂍𒍣𒁕𒅎𒈠𒀭𒅍𒊒𒉆
𒎏𒁕𒃻𒌌𒂊𒉺𒈾𒈬𒌧𒌓𒁺𒂊
𒀭𒀏𒉢𒁓𒆷𒆠𒀀𒃶𒅅𒆷𒋗𒈬𒌧𒁕𒀭𒄫𒂊
𒂗𒈨𒀜𒆬𒊮𒆬𒄀𒉆𒈪𒅔𒅆𒊒
𒌨𒀭𒀏𒂗𒆠𒉘𒉢𒁓𒆷𒆠𒁈𒄀𒈬𒁕𒀊𒋛
𒉺𒇻𒊏𒉺𒈤𒈬𒈾𒀭𒋧
𒅗𒌤𒀀𒈨𒆗𒆗𒆷𒈾𒋗𒈬𒈾𒀊𒌌𒌌
𒉺𒇻𒊮𒆬𒄀𒉈𒅔𒅆𒊒𒁕𒉌
𒅗𒌤𒀀𒉺𒋼𒋛𒉢𒁓𒆷𒆠𒀀𒆤
𒀖𒄭𒉣𒁆𒈜𒀀𒈬𒉌𒁺
𒁆𒆬𒁕𒁀𒈬𒉌𒁺
𒂡𒆬𒂡𒄩𒁵𒈾𒈬𒌧𒈾𒌇𒀀
𒍏𒆥𒌉𒊑𒂍𒅎𒈪𒄿𒄿
𒀉𒁰𒈜𒃲𒂊𒋗𒈬𒈾𒀊𒋳𒄀
𒂍𒍪𒀊𒋫𒈨𒉆𒋫𒁀
𒂍𒀏𒆠𒅗𒂡𒆬𒁀𒈨𒉣𒁀𒈬𒌧𒌇
𒂗𒈨𒇷𒆤𒉈𒊕𒂷𒈬𒈾𒀭𒁺
𒌍𒌤𒆬𒀯𒀯𒋗𒈬𒈾𒀊𒂃
𒂗𒈨𒄀<unk><unk>...
𒃻𒉈𒃻𒋼𒂗𒈾𒋛𒈬𒌧𒈾𒀊𒁲𒂊
<unk>...<unk>𒌋𒀜𒊏𒅗𒈬𒈾𒀭<unk>
...𒄑𒈥𒈤𒂊𒅗𒉣𒈬𒈾𒀊𒁉
𒃻𒋳𒈠𒄰𒃲𒆷𒅇𒌝𒁺
𒀀𒈹𒁲𒉈𒀀𒇉𒀏𒆠𒋫𒅇𒌝𒁺
𒃻𒂢𒇲𒉢𒁓𒆷𒆠𒋫𒅇𒌝𒁺
𒁉𒁷𒀉𒁮𒋫𒅇𒌝𒁺
𒌋𒀜𒃲𒋼𒀕𒃲𒁕𒁲𒀀𒉌
𒀭𒀏𒀊𒉻𒀭𒈹𒅗𒉌𒅝𒀭𒁕𒄄𒄄
𒎏𒁓𒋗𒈠𒀭𒂗𒆤𒇲𒆤
𒀭𒀏𒎏𒃶𒅅𒆷𒌧𒈠𒋾𒆷𒄠
<unk>𒌉𒀭𒂗𒆠𒂵𒆤
𒊩𒍣𒂍𒍣𒂠𒇽𒅆𒅔𒂷𒂷
𒊩𒍣𒂍𒍣𒂠𒇽𒈬𒌧𒃻𒊏𒋫
𒁓𒊕𒋫𒁲𒅗𒃻𒌓𒁕𒂍𒀀𒋛𒁀𒁲
𒁉𒇻𒁕𒁀𒊺𒉡𒌝𒋛𒄀
𒂁𒁀𒀀𒋤𒀀𒉡𒌝𒌤
𒇽𒁲𒅗𒁀𒌝𒈠𒁺𒁀𒋗𒋛𒀀𒆷𒁀𒁍𒄿𒉈
𒌑𒋫𒁀𒀀𒀀𒋫𒁀𒀀
𒁲𒅗𒄀𒋺𒀀𒂍𒂊𒈹𒁺𒈠
𒄩𒍠𒂵𒅗𒊕𒁉𒍣𒂵
𒄀𒇷𒁇𒃷𒁹𒂊𒊕𒁉𒋫𒁍𒄿𒉈
𒄑𒇴𒌑𒅊𒅊𒄑𒊬𒅗𒊮𒁉𒋗𒋾𒀀
𒅇𒌝𒁳𒅗𒄀𒉡𒋳𒄀
𒃻𒀊𒁖𒄄𒀀𒉻𒀭𒈹𒂠𒉡𒇇𒅍𒄿
𒁉𒊕𒋧𒈠𒇽𒅎𒈪𒅔<unk>𒀀𒈹𒉈𒋗𒉡𒌝<unk>
𒉈𒊕𒃻𒊏𒁉𒋛𒅎𒁲𒂊𒈹𒉡𒁺𒈬𒁕
𒉌𒅍𒊒𒃶𒅎𒂍𒂊𒉌𒁀𒀭𒁳𒁀
𒂵𒅍𒊒𒃶𒅎𒂍𒂊𒂵𒁀𒀭𒁳𒁀
𒄩𒁕𒁽𒇽𒀉𒌓𒁕𒅗𒃶𒀀
𒌑𒅍𒂔𒈾𒃻𒁺𒉌
𒂍𒎏𒀀𒈾𒅗𒌝𒈠𒀭𒁳𒁀
𒌒𒁕𒀀𒁺𒁺𒁕𒀀𒁺𒁺
𒅴𒋫𒅅𒆷𒅗𒄀𒅗𒉽𒁲
𒂍𒀭𒀏𒅗𒁇𒊏𒆭𒆭𒊮𒂵𒉡𒌓𒁺𒂊
𒊕𒇷𒋻𒂍𒀭𒀏𒅗𒌉𒀭𒌓𒌅𒁕
𒅗𒁉𒋫𒂗𒀭𒉺𒊕𒂷𒆤𒍑𒀀𒀭𒅎𒁕𒀊𒊏
𒈗𒂊𒍣𒅗𒂵𒈬𒌧𒍪𒉈𒊒𒅗𒂵𒈬𒌧𒍪
𒀭𒉺𒊕𒂷𒆤𒍣𒅗𒂵𒈬𒌧𒍪𒉈𒊒𒅗𒂵𒈬𒌧𒍪
...𒅗𒂵𒁉𒉈𒊒𒂊𒅎𒄃𒅁𒀀𒄑𒈬𒈾𒀭𒆕
𒀭𒎏...<unk>𒌉𒌨𒊕𒂄𒀭𒂗𒍪𒈾𒆤
𒀭𒀏𒅕𒅗𒃻𒅆𒌨𒁉𒀀<unk>𒈬𒈾𒀭𒆕𒂊
𒎏𒅗𒂵𒍣𒁕𒈨𒉌𒉡𒃸𒃸
𒀭𒀏𒆳𒆳𒊏𒈨𒌨𒃶𒄿𒄿
𒍠𒈬𒌓𒉺𒀭𒅗
𒎏𒂊𒁇𒆬𒂵𒀀𒉈𒅔𒌤
𒌓𒁓𒉻𒁺𒅆𒃸𒃸𒉈
𒀭𒀏𒂊𒊕𒂊𒅆𒂟𒈠𒅆𒁀𒉌𒅁𒃸𒃸
𒁾𒊬𒈤𒀀𒉌𒀭𒊺𒉀𒆤
𒁾𒆗𒆗𒄭𒁀𒉆𒈪𒅔𒃻
𒄀𒁾𒁀𒆬𒄀𒋗𒁀𒅆𒅔𒋾
𒀭𒀏𒅕𒊕𒂊𒄖𒀸𒀀𒋛𒈬𒈾𒀊𒁲𒂊
𒋢𒇲𒋢𒉌𒋫𒈬𒈾𒁕𒀭𒆭𒆭
𒃰𒇲𒃰𒉌𒋫𒈬𒈾𒁕𒀭𒁳𒁉
𒋢𒇲𒋢𒉌𒋫𒉡𒈬𒈾𒁕𒀭𒆭𒆭
𒃰𒇲𒃰𒉌𒋫𒉡𒈬𒈾𒁕𒀭𒁳𒁉
𒇽𒁾𒁺𒁀𒍠𒂠𒂷𒁉
𒅆𒂃𒇽𒅗𒈠𒁉𒂊𒉈
𒇽𒅗𒈠𒂍𒀄𒀀𒈾𒅗𒅗𒈬𒉌𒅁𒌤𒀀
𒊕𒁆𒂷𒆠𒁺𒁀𒉌𒂠𒈹𒁀𒅆𒅔𒁺𒈬
𒈗𒊕𒍣𒁕𒇷𒋻𒋻𒀭𒄩𒉌𒇽𒁾𒁀𒆤
𒊕𒍣𒎏𒀀𒈾𒉈𒅔𒅗𒂵𒅎𒈠𒉈𒅔𒁺𒁉
𒊩𒆳𒎏𒀀𒈾𒉡𒌝𒈪𒅔𒅗𒂵𒅎𒈠𒉈𒅔𒋺𒋺
𒂁𒂁𒀀𒉡𒌤𒂊𒄊𒋛𒉡𒁲𒂊
𒄑𒆹𒃻𒋃𒂷𒉡𒈛𒄩
𒂍𒈪𒅇𒈾𒅗𒉈𒁳𒁀
𒂍𒀭𒉈𒅗𒅲𒅲𒃻𒊏
𒋖𒀊𒀀𒁄𒁺𒁀𒉌
𒆠𒁺𒁀𒉌𒂠𒈹𒁀𒅆𒅔𒁺𒈬
𒈽𒁍𒇽𒉻𒁺𒁄𒀀𒊑𒅗𒃻𒈬𒌧𒃻𒊏
𒅇𒋃𒂍𒀀𒈬𒌧𒋾𒆷𒊑
𒂡𒆬𒅗𒊮𒂵𒅅𒆷𒉌𒉺𒉡𒌝𒈪𒅔𒌓𒁺𒀀
𒈬𒌧𒍪𒀀𒊏𒉡𒈬𒌧𒍪𒀀𒊏𒌝𒈠𒈾𒊏𒀭𒁀
𒉺𒀭𒂼𒀭𒀏𒆤𒉺𒌓𒁺𒈬𒁕𒀝𒂊
𒅗𒅗𒈠𒁉𒋛𒀀𒉡𒂷𒂷
𒉺𒀭𒁉𒂠𒆷𒁀𒀭𒈭𒂊
𒈨𒁉𒈨𒈾𒈨𒇽𒉡𒁾𒁾𒂊
𒄯𒃻𒉆𒁉𒉡𒁾𒁾𒂊𒀀𒀸
𒂍𒀭𒀏𒅗𒁾𒉡𒌝𒆭𒆭
𒋼𒀀𒊏𒇽𒈬𒌧𒁳𒁉
𒂍𒀭𒀏𒅗𒀀𒇉𒇽𒊒𒄘𒇽𒈬𒌧𒌓𒌓
𒌍𒁇𒆥𒂡𒆬<unk>𒍪𒀊𒋫𒌝𒋫𒌓𒁺𒀀𒊏
<unk>𒂊𒂡𒅎𒋫𒍪𒍪
𒂗𒉽𒅊𒉣𒈨𒂬𒎏𒉽𒅊𒉣𒈨𒂬𒋗𒈛𒅎𒁕𒅆𒊒𒉈
𒅗𒌉𒁉𒅗𒂵<unk>𒀀𒋛𒀀𒃻𒊏
𒅗𒅗𒈠𒁉𒆷𒁀𒀭𒈭𒂊
𒅗𒆕𒀀𒃻𒀉𒍣𒅗𒂵𒄘𒁉𒉡𒈬𒌧𒅆𒅁𒍣
𒋗𒋛𒀀<unk>𒀀𒋗𒈤𒁍𒄿𒉈
𒋗<unk>𒋫𒁲𒀀𒃻𒀉𒍣𒁶𒂊
𒍑𒃻𒊏𒋗𒄿𒉌𒅁𒁄𒂊𒀀𒅔𒁾𒁀𒉽𒊏
𒆠𒉆𒉈𒊒𒈠𒂠𒊕𒁍𒄿
𒊕𒃻𒉺<unk>𒃻𒋻𒀝𒀀𒃻𒉺𒅁𒋫𒁀𒀀
𒎎𒌉𒊑𒎎𒄖𒆷𒅈𒋗𒁀𒀭𒍣𒂵
𒄑𒁀𒀭𒌉𒊑𒄑𒁀𒀭𒄖𒆷𒅈𒋗𒁀𒀭𒍣𒂵
𒃻𒌧𒌇𒃻𒀠𒁀𒀭𒂊𒀀
𒌧𒅥𒉌𒅥𒁉𒇷𒉈𒅔𒅗𒂵
𒌧𒅘𒉌𒅘𒁉𒇷𒉈𒅔𒅗𒂵
𒄰𒂵𒈬𒊏𒀊𒁺𒁀𒁉𒂵𒈬𒊏𒀊𒋩𒊏
𒊩𒆳𒀭𒊏𒋗𒇲𒀀𒊑𒂍𒋫<unk>𒄄𒀀
𒉪𒉡𒅅𒂍𒀀𒋾𒆷𒊑𒅆𒉏𒇲𒀝𒀀
𒆟𒁺𒂵𒅥𒌝𒈪𒅔𒅗𒂵
𒆟𒁺𒂵𒅘𒌝𒈪𒅔𒅗𒂵
𒀭𒀏𒃻𒉌𒉭𒈦𒄘𒃼𒅗
𒆠𒀉𒍣𒂵𒅗𒇽𒆷𒁀𒀭𒅥𒂊
𒇽𒀉𒍣𒂵𒌝𒈪𒅔𒅥𒀀𒅗𒁉𒆷𒁀𒀭𒉐
𒅆<unk>𒅗𒈝𒄊𒆠𒋼𒋼
𒉡𒈬𒂊𒋧𒄀𒉡𒈬𒂊𒁕𒁲𒂊
𒀉𒅅𒆷𒇽𒊏...
𒀉𒌇𒂊𒁍𒊏𒄀𒆕𒀀
𒇽𒁮𒌇𒉡𒈬𒌧𒋢𒊏𒁮𒀀𒉌𒈬𒈾𒊏...
𒌓𒌈𒁀𒈾𒅗𒈬𒌧𒉈𒀀
𒌓𒋢𒈬𒊌𒂵𒈾𒀀𒋻𒈬𒌧𒁕𒀝𒂊
𒎏𒊏<unk>...𒀀𒉌𒉡𒌝𒈠𒀭𒍣𒍣
𒎏𒊕𒇷𒋻𒆳𒆳𒊏𒆤
𒅔𒎏𒂼𒀭𒀏𒊮𒁀𒅆𒈪𒉌𒅔𒅅
𒉡𒋠𒅗𒊕𒂷𒀝𒉡𒈬𒋢<unk>𒉘𒂷𒁕
𒆠𒄢𒆷𒀉𒌇𒌫𒂷𒂷𒁕
𒀉𒌇𒀉𒉡𒌇𒊏𒂷𒂷𒁕
𒂼𒌉𒉌𒅗𒀉𒍣𒌤𒀀
𒌉𒂼𒀀𒉌𒅕𒅗𒆕𒀀𒅗𒂵
𒋀𒌉𒁕𒋀𒃲𒀀𒉌𒅕𒅗𒃮𒈾𒅗𒂵𒀀𒀀𒊏𒅗𒄄𒀀
𒎏<unk>𒁍𒁕𒇽𒋗𒈿𒀀
𒀭𒀏<unk>𒁍𒁕𒇽𒋗𒅅𒆷𒀀
𒊮𒌧𒈠𒄀𒄬𒄬𒆷𒁶𒀭𒀏𒅆𒈪𒉌𒅔𒅅
<unk>𒁉𒍠𒇽𒁉𒉌𒅅
𒂇𒀀𒉌𒂗𒀭𒉺𒊕𒂷𒆤𒅗𒆟𒈬𒈾𒀊𒀝
𒀭𒆗𒀀𒉌𒀭𒌉𒌉𒋗𒄄𒄑𒇲𒁉𒉡𒈬𒌧<unk>
𒀭𒌜𒅗𒄀𒁺𒁀𒅗𒄀𒂗𒉡𒌧𒀝𒂊
𒂍𒀏𒆠𒀀𒀀𒋤𒀀𒉌
𒂍𒀭𒉈𒅗𒂍𒊓𒇲𒀀𒉌
𒀭𒀏𒅗𒁉𒁲𒂊𒁉...
𒅇𒈛𒄩𒋤𒋤𒍪𒀊𒊮𒂵𒉪𒅅...
𒄀𒀕𒈾𒂍𒀭𒀏𒅗𒂗𒃮𒄀𒉡𒌇
𒀉𒉘𒂷𒁉𒂍𒀭𒀏𒋫
𒈗𒂊𒂗𒀭𒉺𒊕𒂷𒉆𒈠𒁕𒊏𒌓𒁺
𒄿𒉈𒂂𒁶𒆠𒀀𒀭𒌑𒍑
𒅗𒁉𒅎𒋛𒀀𒁍𒁍𒀭𒁕...
𒁑𒉆𒁮𒈠𒌨𒁉𒁀𒆪
𒈗𒂊𒂗𒀭𒉺𒊕𒂷𒆤𒌨𒁉𒁀𒊏𒋛𒅋
𒍣𒁺𒍣𒁺𒀀𒉈𒅔𒁺𒁉
𒉈𒊒𒁺𒆠𒉈𒊒𒂊𒁀𒀊𒋧𒈬
𒁲𒉡𒋠𒅗𒄿𒉌𒅔𒋻𒉈
𒁲𒉡𒈬𒌧𒋢𒅗𒁀𒁕𒀊𒍑𒂊
𒁲𒂼𒌉𒅗𒄰𒋛𒅎𒁲𒂊
𒋗𒃻𒌉𒇲𒁉𒂼𒌉𒉌𒅕
𒅔𒌇𒈬𒁕𒀭𒅥𒅔𒌇𒈬𒁕𒀭𒅘
𒅔𒇧𒇧𒀀𒉌𒅗𒈾𒅎𒁍
𒍠𒁉𒀀𒇽𒁲𒅗𒂵𒁉𒈬𒌧𒁕𒀭𒆪𒀀
𒌑𒅍𒂔𒈾𒃻𒁺𒀀𒉌𒂼𒉌𒆷𒁀𒉌𒅔𒁳
𒂼𒌷𒄖𒆷𒈬𒌧𒌅𒁕𒉌𒅕
𒅆𒊭𒊏𒄘𒊒𒁉𒀀𒅗𒆷𒁀𒀭𒈾𒉌𒅔𒅗
𒋗𒃻𒌉𒇲𒁉𒂼𒌉𒉌𒅕
𒆠𒀉𒍣𒂵𒅗𒅗𒁀𒁕𒀭𒌤
𒂼...𒋗𒅎𒈠𒊏𒀭𒋛𒅅
𒁛𒂵𒅅𒆷𒉌𒀀𒁀𒁕𒀭𒅘
𒂼𒁀𒅗𒆥𒂊𒅗𒉌𒆥𒆥
𒎏<unk>𒁑𒂵𒆤𒆠𒌓𒁺...<unk>...
𒈗𒃻𒋛𒁲𒂊𒆠𒉘𒀭𒉺𒊕𒂷𒆤
𒅗𒅗𒈠𒁉𒋛𒌝𒈪𒅔𒁲𒁲𒁉𒅆...
𒉆𒋳𒁉𒌋𒅗𒂼𒌉𒅗𒅗𒄿𒅎𒂷𒂷𒉈
𒀉𒉆𒋳𒂂𒁕𒉡𒈬𒌧𒁕𒅍𒄿𒁕
𒇽𒍇𒁉𒀭𒀀𒊏𒍪𒀀𒉡𒌝𒈠𒀭𒌇𒌇
𒋗𒃻𒌉𒇲𒁉𒂼𒌉𒉌𒅕
𒅔𒌇𒉡𒈬𒁕𒀭𒅥𒅔𒌇𒉡𒈬𒁕𒀭𒅘
𒅔𒇧𒇧𒀀𒉌𒅗𒈾𒉡𒌝𒁍
𒍠𒁉𒀀𒇽𒁲𒅗𒂵𒁉...
...𒂔𒈾𒃻𒁺𒀀𒉌𒂼𒉌𒁀𒉌𒅔𒁳
𒂼𒌷𒄖𒆷𒈬𒌧𒌅𒁕𒉌𒅕
𒅆𒊭𒊏𒄘𒊒𒁉𒀀𒅗𒁀𒈾𒉌𒅔𒅗
𒈗𒃻𒀉𒍣𒂵𒅆𒌨𒍼𒀭𒉺𒊕𒂷𒆤
𒇽𒍇𒁉𒀀𒁶𒆠𒈜𒆷𒅎𒈪𒅔𒂊
𒌉𒁉𒊏𒊺𒁶𒅖𒋀𒍠𒈬𒈾𒀭𒋳𒄀
𒅗𒂼𒌋𒅗𒈾𒈬𒌧𒁕𒀭𒁀𒀀𒇽𒅎𒈠𒀊𒋧𒈬
𒅔𒁾𒁀𒅗𒄀𒈾𒀀𒄰
𒃲𒍪𒅗𒋛𒁲𒀀𒁉
𒎏𒌝𒈠𒉢𒁓𒆷𒆠𒆠𒃻𒊏
𒀭𒂷𒉐𒄭𒁕...<unk>𒁉...
𒀭𒀏𒅕𒅗𒋛𒁲𒁉<unk>...
𒎏𒈤𒀀𒀭𒅗𒈠𒉌...
𒎏𒀭𒂗𒆤𒁶𒉆𒋻...
𒁈𒀏𒆠𒅗...
𒈨𒉌𒊿𒊿𒈾𒅆𒉌𒄿𒉌𒅅
𒂍𒍪𒀊𒋫𒈨𒉆𒋫𒁀
𒀏𒆠𒂠𒀭𒉢𒁓𒆷𒆠𒀀𒄘𒈬𒌧𒈾𒋛𒋛
𒎎𒄀𒈾𒆬𒇲𒂊𒉈𒄀𒄥𒄀𒈾𒁺𒁍𒉈
𒄑𒁀𒀭𒅗𒄀𒈾𒆳𒆳𒊏...𒁀𒀭𒂷𒂷𒉈
𒉺𒇻𒈦𒋢𒌧𒈠...𒅅𒆳𒆳𒊏
𒀭𒅗𒁲𒁲𒋛𒁲𒀀𒌧𒀀𒋾𒆷𒀀𒀭
<unk>...𒀭𒎏𒄑𒍣𒁕𒆤...𒈪𒉌𒅔𒆪
...𒋛𒅎𒁲𒂊𒉈
...𒌈𒋫𒁀𒁀𒂊
...𒇲𒂊𒉈𒄀𒄥𒄀𒈾𒁺𒁍𒉈
...𒆳𒆳𒊏𒋗𒁀𒂷𒂷𒉈
...𒈤𒀀𒈥𒍝...
...<unk>𒋗<unk>𒄑...<unk>
...𒌿𒃻𒃻𒊏
...𒂁𒀀𒉡𒍂𒄀𒁮
...𒄀𒂷𒀀𒈹𒉡𒁺𒈬𒁕
...𒎏𒌿𒈠𒆤
...𒈤𒀀𒉌𒌝𒈪𒅔𒃻𒆪𒂄𒁉𒌇𒌇𒁕
...𒂗𒀭𒉺𒊕𒂷...𒈬𒁕𒀭𒉘
...𒈨𒍪𒈨𒈤𒀀𒀭...𒋛𒀀𒂵𒀀𒀭
𒀭𒀏𒈨𒍪𒈨𒈾𒈨𒉡𒌧𒂵𒀭𒁕𒁲
...𒈗𒂊𒅆𒄾𒆷𒉌𒈬𒌧𒅆𒁇𒁇𒊑
𒀭𒂗𒆤𒁕𒁈𒉆𒋻𒊑𒁕𒈬𒌧𒁕𒀭𒆪𒀀
𒀀𒀀𒀭𒂗𒆠𒆤𒉆𒄿𒊑𒅔𒋻
𒀭𒀏𒌉𒉣𒆠𒂵𒌅𒁕...𒄭𒂵𒀀𒀭